Президентът на Република Сърбия Александър Вучич

Защитник на гражданите – омбудсман Зоран Пашалич

Делегация на Съвета на Европа – Белград

Мисия на ОССЕ – Белград

Посолства на страните членки на Европейския съюз в Белград

Посолството на САЩ в Белград

Посолство на Канада в Белград

Посолство на Швейцария в Белград

Посолство на Швеция в Белград

Посолство на Норвегия в Белград

Уважаеми господа,

Ваши високи превъзходителства,

Ние, долуподписаните законни представители на граждански културно-просветни сдружения, най-остро осъждаме спекулациите, с които се оспорва националната идентичност на българите в Сърбия и създава изкуствена етническа граница със сънародниците ни в Родината.

Зачестилите опити за популяризиране на т.нар „шопска нация“ в районите, в които традиционно живеят българи, изнасяне на неверни исторически факти и създаване на изкуствени разделения, е в противоречие с разпоредбите и духа на Конституцията на Република Сърбия и законите, които защитават правата на националните малцинства.

Изразяваме загрижеността си, че в поредица от телевизионни предавания и медийни съдържания за Шопите и т.нар „Шопска нация“ по РТС – „Квадратура на кръга“, по N1 – „Кои са шопите от шопската салата“, Телеграф – „Скритата история на шопите“, bijeljina.com – „Кои са шопите и как са станали част от нашия народ“, представяне на книги („Шопология – скритата история на шопите“ от Йован Игич, „Книга за Босилеград – бележки от миналото“ от Иван Митич), в изложби, изявления на официални лица и др., в сръбската общественост се популяризират някакви квазинаучни теории, които противоречат на научно установените факти и застрашават националната идентичност и правата на българите в Република Сърбия.

Ние сме особено обезпокоени, че Народната библиотека „Христо Ботев” в Босилеград, като издател, Община Босилеград и Националният съвет на българското национално малцинство финансираха издаването на „Книга за Босилеград – бележки от миналото” от автор Иван Митич и се включиха в кампанията за популяризиране на "Шопската нация".

Като се има предвид, че с членове 75, 76, 77, 78, 79, 80 и 81 от Конституцията на Република Сърбия се гарантират правата на националните малцинства, а с член 1а. точка 1 от Закона за националните съвети на националните малцинства гласи, че „Националният съвет е организация, на която със закон са възлагат определени публични правомощия да участва във вземането на решения или да решава самостоятелно определени въпроси в областта на културата, образованието, информирането и официалното използване на езика и писмеността с цел упражняване на колективните права на националните малцинства на самоуправление в тези области“, как е възможно Националният съвет на българското национално малцинство да финансира издаването на книга, с която се оспорва националната идентичност на българите, изкривява тяхната история и етническата им връзка с Родината?

Считаме, че по този начин Националният съвет на българското национално малцинство е нарушил всички конституционни и законови разпоредби, гарантиращи правата на българското национално малцинство, както и собственото си конституционно и законово задължение да представлява и защитава правата на българите в областта на културата , образованието, информирането и официална употреба на езика и писмото.

Националният съвет на българското национално малцинство с безотговорното си поведение легитимира лековато изказаните антибългарски становища, създаде напрежение сред българската общност, в сръбско-българските отношения и навреди на преговорите на Сърбия за членство в Европейския съюз.

Пишем Ви с надежда, че ще поискате обяснение и отчетност от директора на Народната библиотека „Христо Ботев” в гр. Босилеград г-н Горан Миланов като издател, председателя на Община Босилеград г-н Владимир Захариев и председателя на Националния съвет на българското национално малцинство г-н Стефан Стойков, които финансираха книгата.

Очакваме и реакции от страна на компетентните държавни органи и институции на зачестилите случаи на отричане, дискриминация и асимилация на българите в Сърбия.

Писмото е подкрепено от:

- Културно-информационен център на българското национално малцинство "Босилеград"

- Сдружение "ГЛАС" Босилеград

- Сдружение "Емблема"

- Българо-сръбски център - Враня

- Културно-информационен център на българското национално малцинство "Звънци"

- Културно-информационен център "Ниш"

- Културно-информационен център на българското национално малцинство "Цариброд"

- Културно-информационен център "Ерма"